मैंने किया था प्यार शहर के पुराने हिस्सों की छांव तले ओढ़नी के झुरमुट में गुपचुप मीर के गजल सा प्यार पुरानी खिडकियों के साए में बेखबर.... नालंदा के बसे खंडहरों से तक्षशिला के रंगीन उजाड़ों तक अमलतास के पीले फूलों सा प्यार क्या तुमने पाटलिपुत्र के गौरव अतीत सा किया है कभी प्यार? किया है कभी मगध के अदृश्य सूर्योदय की लालिमा सा? उस रात जब हस्तिनापुर नष्ट हो रहा था गंगा का पानी गायब होता है जैसे अचानक गर्मियों में ग़ालिब की नज्म सा गुनगुना मैं मशगूल था रचने में एक नया हर दफा एक नयी सभ्यता की शुरुआत किसी पुराने बसे परम्पराओं के खात्मे के साथ होती है और प्यार ही उस नयी सभ्यता को बसाती है उसी जतन से जैसे माँ नवजात को अपने स्तन की नमी से सींचकर जैसे धरती किसी बीज को बादलों से मांगकर दो बूंद शहर के सारे पुराने हिस्से गायब होते गए एक-एककर ओढ़नी के रंगीन रेशों सा हवा में दूर,बहुत दूर तक पर जीवित है अब भी तक्षशिला और सांसें ले रहे हैं नालंदा की मटमैली दीवारें ये प्यार ही है जिसने बचा रखा है पाटलिपुत्रा को और मुझे भी प्यार ने ही बचाए रखा है अबतक अमलतास के पीले फूलों सा फिजाओं में दूर तक फैले हुए.